b'\n_START_ARTICLE_\nVandens kietis\n_START_SECTION_\nKieto vandens \xc4\xaftaka\n_START_PARAGRAPH_\nKietas vanduo prausiantis d\xc5\xbeiovina od\xc4\x85, kietame vandenyje prastai putoja muilas. Virinant kiet\xc4\x85 vanden\xc4\xaf ant puod\xc5\xb3, arbatinuk\xc5\xb3, katil\xc5\xb3 sieneli\xc5\xb3 nus\xc4\x97da karbonatin\xc4\x97s nuos\xc4\x97dos. Tokios nuos\xc4\x97dos gali labai susiaurinti kar\xc5\xa1to vandens vamzd\xc5\xbeius. Naudojant per mink\xc5\xa1t\xc4\x85 vanden\xc4\xaf did\xc4\x97ja vamzdyn\xc5\xb3 korozijos rizika, kadangi vanduo praranda buferines savybes, kurias jam suteikia hidrokarbonatai.\n_START_SECTION_\n\xc4\xaetaka sveikatai\n_START_PARAGRAPH_\nGeriamas vanduo gali b\xc5\xabti tiek kietas, tiek mink\xc5\xa1tas, sveikatai tai neatsiliepia. Pasaulio sveikatos organizacija teigia, kad \xe2\x80\x9eatrodo, n\xc4\x97ra joki\xc5\xb3 \xc4\xaftikinam\xc5\xb3 duomen\xc5\xb3, kad vandens kietumas sukelt\xc5\xb3 kenksming\xc5\xb3 poveiki\xc5\xb3 \xc5\xbemoni\xc5\xb3 sveikatai\xe2\x80\x9c. JAV Nacionalin\xc4\x97 tyrim\xc5\xb3 taryba nustat\xc4\x97, kad kietas vanduo gali b\xc5\xabti vartojamas kaip kalcio ir magnio dietinis papildas._NEWLINE_Kai kurie tyrimai aptiko silpn\xc4\x85 neigiam\xc4\x85 vandens kietumo ir sergamumo \xc5\xa1irdies ir kraujagysli\xc5\xb3 ligomis priklausomyb\xc4\x99 tarp vyr\xc5\xb3.   PSO, i\xc5\xa1nagrin\xc4\x97jusi tokius duomenis, nutar\xc4\x97, kad duomenys nepakankami, kad b\xc5\xabr\xc5\xb3 galima nurodyti rekomenduojam\xc4\x85 vandens kietum\xc4\x85. Kai kurie autoriai rekomenduoja, kiek ma\xc5\xbeiausiai ir daugiausiai gali b\xc5\xabti kalcio (40-80 mg/l) ir magnio (20-30 mg/l) geriamajame vandenyje ir kad jo suminis kietumas (kalcio ir magnio koncentracij\xc5\xb3 suma) turi b\xc5\xabti 2\xe2\x80\x934\xc2\xa0mmol/l._NEWLINE_Kai kurie tyrimai aptiko kieto vandens vartojimo buityje koreliacij\xc4\x85 su da\xc5\xbenesne vaik\xc5\xb3 egzema. 2008\xc2\xa0m. buvo atliktas pamink\xc5\xa1tinto vandens \xc4\xaftakos vaik\xc5\xb3 egzemai tyrimas (angl. Softened-Water Eczema Trial; SWET). Reik\xc5\xa1ming\xc5\xb3 skirtum\xc5\xb3 tarp vaik\xc5\xb3, kuri\xc5\xb3 namuose buvo naudojami vandens mink\xc5\xa1tinimo \xc4\xaftaisai, ir vaik\xc5\xb3, kuri\xc5\xb3 namuose toki\xc5\xb3 \xc4\xaftais\xc5\xb3 nebuvo aptikta.'